
Kārtība, kādā Valsts policija veic drošības līdzekļa izpildes elektronisko uzraudzību, datu apstrādi un glabāšanu
Izdoti saskaņā ar Kriminālprocesa likuma 246.1 panta vienpadsmito daļu
I. Vispārīgais jautājums
· 1. Noteikumi nosaka kārtību, kādā Valsts policija veic drošības līdzekļa izpildes elektronisko uzraudzību (turpmāk – elektroniskā uzraudzība), kā arī elektroniskās uzraudzības ietvaros apstrādājamo personas datu un citas informācijas apjomu, apstrādes kārtību un glabāšanas termiņus.
II. Elektroniskās uzraudzības uzsākšana un elektroniskās ierīces izsniegšana
· 2. Nekavējoties pēc izmeklēšanas tiesneša lēmuma pasludināšanas par elektroniskās uzraudzības piemērošanu procesa virzītājs nodrošina aizdomās turētā vai apsūdzētā nogādāšanu Valsts policijā elektroniskās ierīces piestiprināšanai un elektroniskās uzraudzības uzsākšanai.
· 3. Valsts policijas amatpersona pirms elektroniskās ierīces izsniegšanas aizdomās turētajam vai apsūdzētajam un elektroniskās uzraudzības uzsākšanas:
· 3.1. pārliecinās par aizdomās turētā vai apsūdzētā identitāti;
· 3.2. izskaidro aizdomās turētā vai apsūdzētā pienākumus, kas noteikti šo noteikumu 12. punktā, un iespējamās sekas par apzinātu apstākļu radīšanu elektroniskās uzraudzības izpildes traucēšanai, elektroniskās ierīces bojāšanu vai iznīcināšanu un sniedz informāciju par elektroniskās uzraudzības ietvaros paredzēto datu apstrādi;
· 3.3. noskaidro un elektroniskās uzraudzības sistēmā ietver personas datus un citu attiecīgo šo noteikumu 28. punktā minēto informāciju.
· 4. Ja elektroniskās uzraudzības īstenošana saistīta ar vardarbības riskam pakļautās personas atrašanās vietas uzraudzību, Valsts policijas amatpersona sazinās ar vardarbības riskam pakļauto personu un nekavējoties nodrošina elektroniskās ierīces izsniegšanu vardarbības riskam pakļautajai personai, kā arī:
· 4.1. pārliecinās par vardarbības riskam pakļautās personas identitāti;
· 4.2. izskaidro vardarbības riskam pakļautās personas pienākumus, kas noteikti šo noteikumu 13. punktā, un iespējamās sekas par elektroniskās ierīces bojāšanu vai nozaudēšanu –  kompensēt sabojātās vai nozaudētās elektroniskās ierīces izmaksas tās bilances vērtībā – un sniedz informāciju par elektroniskās uzraudzības ietvaros paredzēto datu apstrādi;
· 4.3. izskaidro elektroniskās uzraudzības būtību un kārtību;
· 4.4. elektroniskās uzraudzības sistēmā ietver personas datus un citu attiecīgo šo noteikumu 28. punktā minēto informāciju.
· 5. Valsts policijas amatpersona elektronisko ierīci aizdomās turētajam, apsūdzētajam vai vardarbības riskam pakļautajai personai izsniedz šādā kārtībā:
· 5.1. izskaidro un izsniedz elektroniskās ierīces lietošanas noteikumus;
· 5.2. pārbauda elektroniskās ierīces darbību;
· 5.3. izsniedz elektronisko ierīci.
· 6. Valsts policijas amatpersona, izsniedzot elektronisko ierīci, sagatavo elektroniskās uzraudzības apliecinājumu. Elektroniskās uzraudzības apliecinājuma eksemplāru izsniedz aizdomās turētajam, apsūdzētajam vai vardarbības riskam pakļautajai personai.
· 7. Elektroniskās uzraudzības apliecinājumā norāda:
· 7.1. tā kriminālprocesa numuru, kurā piemērota elektroniskā uzraudzība;
· 7.2. elektroniskās uzraudzības uzsākšanas datumu un laiku;
· 7.3. Valsts policijas struktūrvienības nosaukumu un tās kontaktinformāciju saziņai;
· 7.4. aizdomās turētā, apsūdzētā vai vardarbības riskam pakļautās personas vārdu, uzvārdu, personas kodu vai dzimšanas datumu, ja personai nav piešķirts personas kods;
· 7.5. aizdomās turētā vai apsūdzētā pienākumus un iespējamās sekas par pienākumu nepildīšanu;
· 7.6. vardarbības riskam pakļautās personas pienākumus un iespējamās sekas par pienākumu nepildīšanu;
· 7.7. elektronisko ierīci identificējošu informāciju;
· 7.8. datumu un laiku, kad izsniegta elektroniskā ierīce;
· 7.9. Valsts policijas amatpersonas amatu, vārdu, uzvārdu, kura nodrošina elektroniskās ierīces izsniegšanu.
· 8. Aizdomās turētais vai apsūdzētais ar parakstu elektroniskās uzraudzības apliecinājumā apliecina, ka ir iepazīstināts ar aizdomās turētā vai apsūdzētā pienākumiem un iespējamām sekām par apzinātu apstākļu radīšanu elektroniskās uzraudzības izpildes traucēšanai, elektroniskās ierīces bojāšanu vai iznīcināšanu, kā arī apliecina, ka ir saņēmis elektronisko ierīci un tās lietošanas noteikumus un apņemas tos ievērot.
· 9. Vardarbības riskam pakļautā persona ar parakstu elektroniskās uzraudzības apliecinājumā apliecina, ka ir iepazīstināta ar vardarbības riskam pakļautās personas pienākumiem un iespējamām sekām par elektroniskās ierīces bojāšanu vai nozaudēšanu, kā arī apliecina, ka ir saņēmusi elektronisko ierīci un tās lietošanas noteikumus un apņemas tos ievērot. Ja vardarbības riskam pakļautā persona ir nepilngadīga, elektroniskās uzraudzības apliecinājuma eksemplāru paraksta arī tās likumiskais pārstāvis.
III. Elektroniskās uzraudzības izpilde
· 10. Valsts policija, veicot elektroniskās uzraudzības izpildi:
· 10.1. ietver elektroniskās uzraudzības sistēmā šo noteikumu 28. punktā minēto informāciju:
· 10.1.1. par kriminālprocesu, kurā piemērots drošības līdzeklis, un tā izpildē iesaistītajām amatpersonām;
· 10.1.2. par aizdomās turēto, apsūdzēto, vardarbības riskam pakļauto personu un elektroniskajām ierīcēm;
· 10.1.3. par vietām vai teritorijām un citu informāciju, kas nepieciešama elektroniskās uzraudzības izpildei un iespējamā apdraudējuma novēršanai, kā arī elektroniskās uzraudzības sistēmā saņemto paziņojumu apstrādei;
· 10.2. elektroniskās uzraudzības sistēmā saņem un pārbauda paziņojumus:
· 10.2.1. par aizdomās turētā vai apsūdzētā tuvošanos noteiktām vietām, teritorijām vai vardarbības riskam pakļautajai personai, kā arī par noteikto ierobežojumu pārkāpumu;
· 10.2.2. par elektroniskās ierīces tehniskajiem datiem un tās darbspējas zudumu;
· 10.2.3. par vardarbības riskam pakļautās personas nosūtītajām ziņām;
· 10.3. veic  aizdomās turētā vai apsūdzētā uzraudzību elektroniskās uzraudzības sistēmā, sazinās ar viņu, dod norādījumus, lai novērstu vai pārtrauktu noteiktā ierobežojuma pārkāpumu un novērstu iespējamo apdraudējumu, izmantojot elektroniskās uzraudzības sistēmu vai citus saziņas līdzekļus, kā arī īsteno klātienes pārbaudes;
· 10.4. izmantojot elektroniskās uzraudzības sistēmu vai citus saziņas līdzekļus, sazinās ar vardarbības riskam pakļauto personu un nosūta minētajai personai  brīdinājumus, lai novērstu iespējamo apdraudējumu;
· 10.5. pēc šo noteikumu 10.2.1. apakšpunktā minētā paziņojuma saņemšanas pārbauda elektroniskās uzraudzības sistēmā vardarbības riskam pakļautās personas atrašanās vietu un, ja nepieciešams,  nekavējoties organizē  reaģēšanas pasākumus, lai  nepieļautu noteiktā ierobežojuma pārkāpšanu.
· 11. Elektroniskās uzraudzības izpilde sākas ar brīdi, kad elektroniskās uzraudzības sistēmā ir ietverta šo noteikumu 10.1. apakšpunktā minētā informācija un aktivizēta elektroniskā ierīce.
· 12. Aizdomās turētais vai apsūdzētais elektroniskās uzraudzības laikā izpilda Valsts policijas amatpersonas likumīgās prasības un norādījumus, kas doti, izmantojot elektroniskas uzraudzības sistēmu vai citu saziņas veidu, kā arī nekavējoties informē elektroniskās uzraudzības apliecinājumā norādīto Valsts policijas struktūrvienību, ja:
· 12.1. no viņa neatkarīgu apstākļu dēļ nav iespējams ievērot attiecīgā drošības līdzekļa ietvaros paredzētos ierobežojumus;
· 12.2. no viņa neatkarīgu apstākļu dēļ elektroniskā ierīce tehniski nevar darboties attiecīgā vietā;
· 12.3. viņš ir konstatējis, ka elektroniskajai ierīcei radušies traucējumi vai bojājumi vai pastāv citi apstākļi, kas traucē vai var ierobežot elektroniskās uzraudzības izpildi.
· 13. Vardarbības riskam pakļautā persona nekavējoties informē elektroniskās uzraudzības apliecinājumā norādīto Valsts policijas struktūrvienību, ja:
· 13.1. no viņas neatkarīgu apstākļu dēļ elektroniskā ierīce tehniski nevar darboties attiecīgā vietā;
· 13.2. viņa ir konstatējusi, ka elektroniskajai ierīcei radušies traucējumi vai bojājumi vai pastāv citi apstākļi, kas traucē vai var ierobežot elektroniskās uzraudzības izpildi.
· 14. Saņemot informāciju no aizdomās turētā, apsūdzētā vai vardarbības riskam pakļautās personas par šo noteikumu 12. vai 13. punktā minētajiem gadījumiem, Valsts policijas amatpersona:
· 14.1. pārbauda saņemto informāciju elektroniskās uzraudzības sistēmā;
· 14.2. informē aizdomās turēto, apsūdzēto vai vardarbības riskam pakļauto personu par laikposmu, kurā jānovērš apstākļi, kas ierobežo elektroniskās uzraudzības izpildi, ja tiek konstatēts, ka to var izdarīt aizdomās turētais, apsūdzētais vai vardarbības riskam pakļautā persona, vai par citu iespējamo risinājumu.
· 15. Ja aizdomās turētais, apsūdzētais vai vardarbības riskam pakļautā persona nespēj novērst apstākļus, kas ierobežo elektroniskās uzraudzības izpildi, aizdomās turētais, apsūdzētais vai vardarbības riskam pakļautā persona nekavējoties ierodas Valsts policijas amatpersonas norādītajā Valsts policijas struktūrvienībā, bet, ja objektīvu iemeslu dēļ tas nav iespējams, aizdomās turētais, apsūdzētais vai vardarbības riskam pakļautā persona nekavējoties par to informē elektroniskās uzraudzības apliecinājumā norādīto Valsts policijas struktūrvienību un sagaida Valsts policijas amatpersonu norādītajā vietā.  
· 16. Šo noteikumu 15. punktā minētā Valsts policijas amatpersona veic elektroniskās ierīces tehnisko pārbaudi un, ja nepieciešams, organizē tās nomaiņu pret jaunu ierīci. Ja nepieciešama jauna ierīce, Valsts policijas amatpersona aizpilda elektroniskās ierīces nomaiņas aktu (turpmāk – nomaiņas akts).
· 17.  Nomaiņas aktā norāda:
· 17.1. aizdomās turētā, apsūdzētā vai vardarbības riskam pakļautās personas vārdu, uzvārdu, personas kodu vai dzimšanas datumu, ja personai nav piešķirts personas kods;
· 17.2. Valsts policijas amatpersonas amatu, vārdu, uzvārdu, kura nomainīja elektronisko ierīci;
· 17.3. izņemto elektronisko ierīci identificējošu informāciju;
· 17.4. izņemtās elektroniskās ierīces tehniskā stāvokļa novērtējumu;
· 17.5. jauno elektronisko ierīci identificējošu informāciju;
· 17.6. datumu un laiku, kad elektroniskā ierīce nomainīta.
· 18. Aizdomās turētais, apsūdzētais vai vardarbības riskam pakļautā persona ar parakstu nomaiņas aktā apliecina elektroniskās ierīces nomaiņas faktu. Nomaiņas akta eksemplāru izsniedz aizdomās turētajam, apsūdzētajam vai vardarbības riskam pakļautajai personai un attiecīgo informāciju ietver elektroniskās uzraudzības sistēmā.
· 19. Ja saņemtas ziņas par drošības līdzekļa ietvaros noteiktā ierobežojuma pārkāpšanu vai tā neievērošanu vai ja elektroniskās uzraudzības sistēmā saņemts paziņojums par signāla pārtraukšanu vai citiem apstākļiem, kas traucē vai var ierobežot elektroniskās uzraudzības izpildi, Valsts policijas amatpersona nekavējoties:
· 19.1. elektroniskās uzraudzības sistēmā pārbauda aizdomās turētā, apsūdzētā vai vardarbības riskam pakļautās personas elektroniskās ierīces informāciju;
· 19.2. sazinās ar aizdomās turēto, apsūdzēto vai vardarbības riskam pakļauto personu, lai noskaidrotu notikušā apstākļus un, ja nepieciešams, nekavējoties organizē  reaģēšanas pasākumus, lai  nepieļautu noteiktā ierobežojuma pārkāpšanu.
· 20. Ja Valsts policijas amatpersona šo noteikumu 19. punktā minētajā gadījumā konstatē, ka elektroniskā ierīce ir bojāta, viņa šo noteikumu 17. un 18. punktā noteiktajā kārtībā organizē tās nomaiņu pret citu elektronisko ierīci.
· 21. Par aizdomās turētā vai apsūdzētā elektroniskās uzraudzības signāla pārtraukšanu vai citiem apstākļiem, kas traucēja vai ierobežoja elektroniskās uzraudzības izpildi, Valsts policijas amatpersona paziņo procesa virzītājam, noskaidro notikušā apstākļus un attiecīgo informāciju ietver  elektroniskās uzraudzības sistēmā.
· 22. Ja vardarbības riskam pakļautā persona rada šķēršļus, kuru dēļ elektroniskā uzraudzība kļūst neiespējama, Valsts policijas amatpersona par tiem informē procesa virzītāju, noskaidro notikušā apstākļus un attiecīgo informāciju ietver  elektroniskās uzraudzības sistēmā.
IV. Elektroniskās uzraudzības izbeigšana
· 23. Saņemot procesa virzītāja lēmumu par drošības līdzekļa vai elektroniskās uzraudzības atcelšanu, Valsts policija nekavējoties pārtrauc elektronisko uzraudzību.
· 24. Aizdomās turētais, apsūdzētais vai vardarbības riskam pakļautā persona pēc drošības līdzekļa vai elektroniskās uzraudzības atcelšanas nekavējoties, bet ne vēlāk kā divu darbdienu laikā, izņemot gadījumu, ja tas nav iespējams objektīvu iemeslu dēļ, ierodas elektroniskās uzraudzības apliecinājumā norādītajā Valsts policijas struktūrvienībā, lai nodotu elektronisko ierīci. Valsts policijas amatpersona pieņem elektronisko ierīci un aizpilda elektroniskās ierīces pieņemšanas un nodošanas aktu (turpmāk – pieņemšanas un nodošanas akts).
· 25. Pamatojoties uz procesa virzītāja paziņojumu par to, ka vardarbības riskam pakļautā persona ir atteikusies no elektroniskās uzraudzības, Valsts policijas amatpersona  nekavējoties elektroniskās uzraudzības sistēmā pārtrauc izsniegtās elektroniskās ierīces darbību un informē vardarbības riskam pakļauto personu par nepieciešamību nodot viņai izsniegto elektronisko ierīci. Vardarbības riskam pakļautā persona nekavējoties, bet ne vēlāk kā divu darbdienu laikā, izņemot gadījumu, ja tas nav iespējams objektīvu iemeslu dēļ, ierodas elektroniskās uzraudzības apliecinājumā norādītajā Valsts policijas struktūrvienībā, lai nodotu elektronisko ierīci. Valsts policijas amatpersona pieņem elektronisko ierīci un aizpilda pieņemšanas un nodošanas aktu.
· 26. Valsts policijas amatpersona pieņemšanas un nodošanas aktā norāda:
· 26.1. aizdomās turētā, apsūdzētā vai vardarbības riskam pakļautās personas vārdu, uzvārdu, personas kodu vai dzimšanas datumu, ja personai nav piešķirts personas kods;
· 26.2. tās Valsts policijas amatpersonas amatu, vārdu, uzvārdu, kura pieņēma elektronisko ierīci;
· 26.3. elektronisko ierīci identificējošu informāciju;
· 26.4. datumu un laiku, kad pieņemta elektroniskā ierīce;
· 26.5. elektroniskās ierīces tehniskā stāvokļa novērtējumu.
· 27. Pieņemšanas un nodošanas aktu paraksta aizdomās turētais, apsūdzētais vai vardarbības riskam pakļautā persona, apliecinot, ka viņa nodod un Valsts policijas amatpersona pieņem elektronisko ierīci. Pieņemšanas un nodošanas akta eksemplāru izsniedz aizdomās turētajam, apsūdzētajam vai vardarbības riskam pakļautajai personai un attiecīgo informāciju ietver elektroniskās uzraudzības sistēmā.
V. Elektroniskās uzraudzības ietvaros apstrādājamo personas datu un citas informācijas apjoms, apstrādes kārtība un glabāšanas termiņi
· 28. Elektroniskās uzraudzības sistēma ir informācijas sistēma, kuras pārzinis un turētājs ir Valsts policija. Lai noteiktu personas, kurām izsniegta elektroniskā uzraudzības ierīce, un to atrašanās vietu, nodrošinātu aizdomās turētajiem un apsūdzētajiem, kuriem piemērota elektroniskā uzraudzība, attiecīgo drošības līdzekļu ietvaros paredzēto ierobežojumu kontroli un vardarbības riskam pakļauto personu aizsardzību, Valsts policija apstrādā elektroniskās uzraudzības sistēmā šādu informāciju:
· 28.1. par aizdomās turēto vai apsūdzēto personu:
· 28.1.1. vārds, uzvārds;
· 28.1.2. personas kods;
· 28.1.3. dzimšanas datums, ja personai nav piešķirts personas kods;
· 28.1.4. dzimums;
· 28.1.5. reģistrētās vai personas norādītās dzīvesvietas adrese;
· 28.1.6. informācija par dzīvesvietas maiņu;
· 28.1.7. kontaktinformācija (tālruņa numurs, elektroniskā pasta adrese);
· 28.1.8. personas atrašanās vietas dati uzraudzības laikā;
· 28.2. par kriminālprocesu:
· 28.2.1. kriminālprocesa numurs;
· 28.2.2. noziedzīga nodarījuma juridiskā kvalifikācija;
· 28.2.3. piemērotā drošības līdzekļa veids, datums un termiņš (ja tāds tiek noteikts);
· 28.2.4. izmeklēšanas tiesneša lēmums par elektronisko uzraudzību (datums un termiņš (ja tāds tiek noteikts));
· 28.2.5. drošības līdzekļa ietvaros noteiktie ierobežojumi;
· 28.2.6. procesa virzītājs;
· 28.2.7. procesa virzītāja lēmums par drošības līdzekļa vai elektroniskās uzraudzības piemērošanas atcelšanu (datums);
· 28.3. par vardarbības riskam pakļauto personu, kurai izsniegta elektroniskā ierīce:
· 28.3.1. vārds, uzvārds;
· 28.3.2. personas kods;
· 28.3.3. dzimšanas datums, ja personai nav piešķirts personas kods;
· 28.3.4. dzimums;
· 28.3.5. deklarētās, reģistrētās vai personas norādītās dzīvesvietas adrese;
· 28.3.6. informācija par dzīvesvietas maiņu;
· 28.3.7. kontaktinformācija (tālruņa numurs, elektroniskā pasta adrese);
· 28.3.8. personas atrašanās vietas dati elektroniskās uzraudzības laikā;
· 28.3.9. ja vardarbības riskam pakļautā persona, kurai izsniegta elektroniskā ierīce, ir nepilngadīga, – likumiskā pārstāvja vārds, uzvārds, personas kods, dzimšanas datums, ja personai nav piešķirts personas kods, un tālruņa numurs;
· 28.4. par elektronisko ierīci, kas izsniegta aizdomās turētajam, apsūdzētajam vai vardarbības riskam pakļautajai personai:
· 28.4.1. identificējoša informācija;
· 28.4.2. datums un laiks, kad elektroniskā ierīce izsniegta, aktivizēta un nodota.
· 28.5. par paziņojumiem no elektroniskās uzraudzības sistēmas.
· 29. Procesa virzītājam, vēršoties Valsts policijas struktūrvienībā, kura nodrošina drošības līdzekļa izpildi, ir tiesības atbilstoši kompetencei saņemt no elektroniskās uzraudzības sistēmas šo noteikumu 28. punktā minētās ziņas.
· 30. Elektroniskās uzraudzības sistēmā ietverto informāciju glabā, līdz tiek saņemts procesa virzītāja lēmums par drošības līdzekļa vai elektroniskās uzraudzības atcelšanu. Pēc glabāšanas termiņa beigām informāciju dzēš triju darbdienu laikā.
VI. Noslēguma jautājums
· 31. Noteikumi stājas spēkā 2025. gada 1. jūlijā.

